Îngeri, ieşiţi din morminte! 

intunericul e plămada tuturor îndoielilor. Nu stăteam decit de 
şase ore în bezna din criptă şi mă obseda deja ultima licărire de 
lumină, care lucise cînd Leon terminase de zidit deschizătura prin 
care mă strecurasem din canalul de scurgere. Mă gindeam fără 
prea mare tragere de inimă la ceea ce trebuie să fi simţit Netsky, 
care îşi asumase fără să clipească locul din mormîntul fără criptă, 
deşi ştia că urmează să stea întins cel puţin o jumătate de zi într- 
un sicriu îngust. 

M-am ridicat în capul oaselor, atit cît îmi permitea tavanul jos. 
Ştiam a cui era mormîntul. James Edward Soresoul. E greu să nu 
ţii minte un asemenea nume. Linda glumise chiar spunînd că, 
dacă cripta e bîntuită, probabil că fantoma lui Soresoul nu avea să 
fie cine ştie ce companie. Murise în 2020. Cancer la plămîni. Unul 
din ultimele cazuri, aşa cum îmi spusese Igor, care părea mereu 
să aibă resurse nebănuite cînd venea vorba de informaţii. Se 
părea chiar că terapia virală care eradicase boala era la acea 
vreme brevetată, dar Soresoul era deja mult prea bolnav pentru 
ca ea să poată fi aplicată în cazul său. 

Degetele îmi alunecară spre comul de la încheietura stîngă. Aş 
fi vrut să văd ce fac ceilalţi dar ştiam că nu-mi puteam permite. 
Nici măcar nu luasem cu noi unităţile energetice individuale 
fiindcă ştiam că radiaţiile lor personalizate ne-ar fi trădat 
prezenţa, alertîndu-i pe cei de la securitatea cimitirului. Ne bazam 
numai pe acumulatorii cu gel pe care ni-i lipisem de coapse dar 
ştiam că ei nu aveau cum să alimenteze prea multă vreme 
comurile. Trebuia să mă mulţumesc să-mi mestec în tăcere 
intrebările. _ 

Am decis să mă gindesc la taică-meu. Intotdeauna cînd o 
făceam găseam resurse nebănuite de a accepta ceea ce fac. Intr- 
un fel, el era răspunsul potrivit la tot ceea ce mă frăminta, deşi 
apropierea asta nu funcţiona tocmai în sensul ei natural. Imi 
propusesem încă din copilărie să fiu tot ceea ce el nu era şi să 
excelez în tot ceea ce el dispreţuia. Asta nu era foarte simplu, de 
vreme ce taică-meu era un fel de celebritate, fiind pe locul al 
doilea în ţară în ordinea coeficienţilor de Imbunătăţiri obligatorii. 

Fusese primul american care acceptase module de memorie 
suplimentare şi, pînă se acomodase cu ele, suferise de o uşoară 
formă de demenţă. Mama avea un humerus de titan de pe urma 


unui episod în care el îşi ieşise din fire, dar îmi repetase mereu că 
suferinţa ei face parte din preţul pe care familia trebuie să-l 
plătească pentru onoarea de a-l avea în rîndurile ei pe unul dintre 
acei vizionari care înţeleg exigenţele prezentului şi e gata să rişte 
pentru a explora noii zori ai umanităţii. 

Nu mă deranja că nu se străduia să cosmetizeze propaganda 
oficială şi cita din memorie şi fără să-şi facă vreo problemă dintr- 
un text pe care fusesem obligaţi să-l învăţăm şi la şcoală. 
Încetasem să-mi mai pun şi întrebări legate de viaţa lor împreună, 
care părea strivită de dorinţa tatălui meu de a deveni orice 
altceva în afară de ceea ce mi-aş fi dorit eu însumi de la el. Nu mă 
putusem însă obişnui niciodată cu disprețul condescendent cu 
care începusem să fiu tratat imediat ce obţinusem scorurile 
maxime la testele preliminare de kineto-motricitate şi inteligenţă. 
Deşi îl aşteptam deja de cîteva luni, momentul în care tatăl meu 
mi-a spus că dezonorez familia fiindcă profit de faptul că "o lege 
imperfectă" îmi permite să nu recurg la îmbunătățirile obligatorii, 
m-a luat pe nepregătite prin intensitatea sa. Dispreţul lui era 
aproape material... De atunci, abia dacă m-a mai privit în cei doi 
ani în care am fost obligat să mai trăiesc împreună cu ei. Mama 
îmi spunea mereu că extremismul ăsta e un alt preţ pe care el 
trebuie să-l plătească "devenirii" sale. Modulele de memorie îl 
făceau să aibă "răspunsuri emoţionale" exagerate. O întrebasem 
în ce fel modulele alea pot fi o îmbunătăţire a corpului uman de 
vreme ce aveau un asemenea efect, dar ea mi-a răspuns că, 
imediat ce voi mai creşte şi voi vedea lumea adevărată, îmi voi da 
seama că viziunea are preţuri care trebuie plătite. Săraca mama. 
Pentru ea, viaţa nu e decit un imens bazar în care cumperi 
deşertăciuni plătind cu suferinţă. 

Nu aveam nevoie de nici un modul de memorie special ca să- 
mi amintesc ultima zi a şederii mele acasă. Eram deja Inger şi 
eram prieten cu Igor Lemme deja de cîteva luni. Îl descoperisem 
în încercarea mea de a înţelege cum poate trăi un om care nu uită 
nimic, aşa ca taică-meu, şi aflasem că el suferea de sindromul J, 
o condiţie biologică la care ajunsese fără să fie modificat în vreun 
fel. În ziua aceea i-am reproşat tatălui meu că îşi iroseşte viaţa. 
Mi-a răspuns că tocmai cei care împărtăşeau aceleaşi idei ca şi el 
făcuseră ca oamenii să nu-şi mai poată irosi vieţile. Cum poţi irosi 
ceva infinit? mă întrebase el. Nu am reuşit să-i răspund la 
întrebarea aceea răcnită. Am plecat însă trîntind uşa şi m-am 


mutat cu Igor. Am aflat mai tîrziu că tata se temea de noul meu 
prieten fiindcă printre iniţiaţi circula deja zvonul că, dacă Igor ar fi 
recurs la cîteva Imbunătăţiri standard, ar fi putut extrem de uşor 
să îl devanseze în clasamentul coeficienţilor. 

Instinctiv am mîngiiat iarăşi comul şi a fost nevoie de un efort 
considerabil de voinţă pentru a nu îl porni. Căutind frenetic să 
simt ceva mi-am trecut degetul mic al miinii stîngi peste tăişul 
sabiei. Ştiam că acolo înflorise o bobiţă roşie. O puteam vedea cu 
ochii minţii, iar imaginea aceea închipuită şi usturimea îmi mai 
alungară gîndurile negre. A 

Igor s-a bucurat în felul lui de drumul pe care îl alesesem. In 
seara aceea băusem o sticlă întreagă de vin şi îmi permisese să 
accesez cele mai secrete site-uri ale Ingerilor. O noapte întreagă 
am ascultat înregistrări de la puţinele lor întîlniri şi am citit cele 
mai importante eseuri ale mişcării. L-am întrebat cum de putea 
menţine o asemenea reţea şi mi-a spus că avea un prieten, 
mecanic la liftul spaţial Kennedy, care dezvoltase o afacere 
frumuşică lansînd ilegal pe orbită sateliți de comunicaţii dotați cu 
o tehnologie cuantică de codare. Ingerii aveau deja zece 
asemenea dispozitive, de dimensiunile unei portocale, extrem de 
greu de deosebit prin mormanul de fiare care forma Inelul. 

Aceea fusese însă şi seara în care am vorbit pentru prima dată 
cu Mansell. Auzisem de el, ba chiar una din poeziile lui îmi căzuse 
şi la examenul de absolvire, dar nu mă aşteptasem ca un poet atit 
de adincit în simboluri să poată fi şi un ideolog pragmatic. Ştiam 
desigur că era cel mai cunoscut dintre puţinii care aleseseră să 
moară şi semnaseră actul de renunțare voluntară la asistenţă 
medicală, dar chiar şi în momentele mele de ură profundă pentru 
tatăl meu şi pentru tot ceea ce reprezenta el nu mi l-aş fi închipuit 
pe Mansell ca pe un guru al unei mişcări ca aceea a Ingerilor. 

La numai o săptămînă de la prima mea discuţie cu el, fusese 
votată cu o largă majoritate o nouă legislaţie în favoarea înăspririi 
regimului Îmbunătăţirilor obligatorii. În expunerea de motive care 
atrăsese atita lume la vot, se spunea că, de vreme ce medicina 
de ameliorare avea ca scop principal îmbunătăţirea capacităţilor 
naturale ale indivizilor, renunţarea la beneficiile ei se putea face 
doar în măsura în care emigrai din spaţiul Demnet sau dacă erai 
trecut de virsta de nouăzeci de ani. In plus, standardele fuseseră 
ridicate, chirurgia estetică fiind considerată un capitol separat, 
scos de sub spectrul acoperitor al medicinei de ameliorare. 


Majoritatea Îngerilor a plecat atunci. Unii au ajuns pe Lună, în 
Chabilla, încercînd să-şi înceapă acolo o viaţă nouă. Ciţiva au 
plecat ca exploratori voluntari pe Marte, iar cei mai mulţi au 
preferat să se stabilească în regiunile de graniţă ale Ruschindiei. 
O vreme am încercat să mă ascund, dar Igor, care era exceptat de 
la Modificări din cauza condiţiei sale, fiind considerat îndeajuns de 
"evoluat" pentru a nu i se mai face nici o intervenţie, nu cîştiga 
îndeajuns ca să putem supravieţui amîndoi. 

M-am prezentat la test într-o dimineaţă, dar nu mai ştiu în ce 
zi. Imi aduc însă aminte de uimirea examinatorilor de după proba 
fizică, cînd au constatat că rezultatele mele fuseseră obţinute 
după două zile în care nu miîncasem nimic. Am scăpat cu o 
operaţie banală de întărire electrolitică a osaturii picioarelor şi cu 
un tatuaj cinetic cu puncte nodale în regiunea lombară a 
măduvei. 

A urmat o perioadă în care m-am despărţit de Igor, care lucra 
la un proiect despre care nu a vrut să-mi dezvăluie nimic. M-am 
angajat în Sri Lanka la centrul de control al zborurilor şi mi-am 
petrecut următorii doi ani în întreceri sportive şi în încercarea de-a 
dreptul inutilă de a feri aeronavele să se lovească de liftul spaţial 
Clarke. 

Cu numai două săptămîni în urmă însă, Igor mă apelase şi îmi 
spusese că Ingerii se string din nou fiindcă trebuie să-l salveze pe 
Mansell. Am comutat repede pe ştiri şi am văzut că fusese arestat 
la domiciliu în timp ce o liotă de consilieri juridici se străduiau să îl 
convingă să apeleze la serviciile unui spital. 

L-am sunat pe Mansell şi imaginea de pe ecran m-a şocat. 
Chipul lui, odinioară atît de hotărît, exprima nu numai o 
decrepitudine greu de acceptat ca imagine a unei minţi ca a lui 
dar şi îndoieli profunde. 

"Copile", mi-a zis. "Nimănui nu-i este simplu să moară. Noroc 
cu hiîrţogarii ăştia de la DemNet că îmi amintesc în fiecare zi de ce 
am ales calea asta." Hirţogari... probabil Mansell era ultima 
persoană în viaţă care mai cunoştea exact semnificaţia 
termenului acela. "Trăim numai fiindcă ştim că vom muri cîndva. 
Să nu uiţi asta, copile". 

După două zile, buletinele de ştiri din spaţiul DemnNet au 
început toate cu acceptarea de către Mansell a medicinei 
ameliorative. Am încercat să iau legătura cu el, dar nu am reuşit 
şi poate şi de aceea nu am crezut nici un moment că ar fi putut să 


facă aşa ceva. După o săptămînă, purtătorul de cuvint al 
ministerului a dat un comunicat în care arăta că decizia venise 
prea tîrziu pentru Mansell, pentru care nu se mai putuse face 
nimic. lar această soartă era, în opinia oficialilor, dovada ultimă a 
justeţii politicilor în domeniul medicinei ameliorative. 

In seara aceea, Igor mi-a transmis o succesiune de căi prin 
noduri ilegale de comunicaţii pe care le-am parcurs cu febrilitate 
pentru a ajunge la înregistrările din camerele de securitate ale 
spitalului. Aşa cum bănuisem, Mansell nu fusese nici un moment 
conştient, iar povestea cu acceptarea medicienei ameliorative era 
doar o gogoriţă. 

“Ingeri, o să ieşiţi din morminte", ne spusese atunci Igor care 
ne-a prezentat planul simplu a ceea ce ar fi trebuit să fie 
demascarea întregii înscenări. Urma să răpim corpul lui Mansell şi 
să îi facem autopsia pe Inel. Igor pregătise totul, de la 
desfăşurarea acţiunii din cimitir pînă la naveta care ne aştepta la 
doar doi kilometri, gata să ne ducă în zona de neutralitate a 
Inelului. inmormîntarea era transmisă de cîteva holoviziuni şi 
speram ca acţiunea să ne aducă şi atenţia de care aveam nevoie 
apoi pentru mesajul nostru. 

Eram Inger şi aşteptam să mă nasc din nou. Şi, în momentul 
acela, eram convins că această a doua naştere îmi va fi mai 
folositoare decît prima. 

Ecranul comului s-a aprins de la sine lăsîndu-mă să văd fata lui 
Igor. Cele cinci cute care Îi brăzdau fruntea îl făceau să pară mai 
degrabă un simpatic cîine sharpei decît un conspirator împotriva 
ordinii constituționale din spațiul DemNet. 

- Convoiul a intrat pe alee. Folosesc un automobil vechi, unul 
proiectat să fie dric şi toţi comentatorii susțin că ăsta e felul lor de 
a îi aduce lui Mansell un ultim omagiu... 

- Şi de ce am senzația că nu eşti de acord cu ei? se auzi vocea 
lui Netzky. 

- Fiindcă am rulat repede un program de recunoaştere 
volumetrică peste toate imaginile din garajele administrației de 
acum două săptămîni... 

- Stai aşa, protestă Linda. Cum se poate să faci una ca asta? 
De unde ai acces.... 


- Sînt surse publice. Orice imagine a unei camere de vederi de 
supraveghere care nu a înregistrat un delict este domeniu public. 
Drace! n-am timp să mă cert cu voi pe chestia asta. 

La fel de brusc cum apăruse pe ecranul comului imaginea se 
stinse, lăsînd locul unei licăriri albastre, impersonale. 

- Nu-mi place agitația lui Igor, mormăi Netzky. 

Stabilisem încă dinainte de a ne despărţi că singurul care 
putea rupe tăcerea radio era Igor şi că el avea să o facă numai 
atunci cînd era sigur că zona nu era supravegheată şi că bateriile 
vor avea destulă energie pentru a acoperi orice eveniment 
neprevăzut. 

- Măcar dacă am putea vorbi cu Diana. Ea e mereu atit de 
sigură pe ea, se maimuţări Linda. 

Remarca era o înţepătură la adresa lui Netzky care, în opinia ei 
mărturisită în mod repetat, o aprecia prea mult pe lunetista 
noastră. Diana venise de curînd în grupul nostru şi nu era animată 
de aceleaşi idei ca şi noi. Igor o recrutase însă fiindcă părea 
desprinsă din mijlocul secolului trecut. Avea o pasiune pentru 
demodatele arme de foc cu care putea băga un glonte în scăfirlia 
oricui la doi kilometri distanţă. În epoca gloanţelor inteligente 
ghidate prin GPS sau sensibile la sursele energetice personalizate, 
o asemenea însuşire nu părea mare lucru. Igor ne explicase că 
era însă infinit mai greu să găseşti asemenea dispozitive decit să 
apelezi la serviciile Dianei, care era mai mult decit dispusă să 
atace orice ţintă ar fi putut crea haos. 

- Nu-i a bună! reveni Igor pe ecran. Spectrometrul meu indică 
absenţa totală a gazelor de eşapament la dricul ăla. Dacă este 
ceea ce ar trebui să pară, ar fi trebuit să am aici... Draci! mii de 
draci! Mi-am pierdut satelitul! 

- Era o chestiune de timp pînă avea să intre în coliziune... 
încercă Linda să îl liniştească. 

- Pe naiba! Nu! în spaţiul ăla nu trebuia să fie nimic. Vă spun 
cu siguranţă că am fost descoperiţi. 

- Eşti superstiţios şi pesimist ca de obicei, zise Netzky. Astăzi o 
să avem cu toţii momentul nostru de glorie. Tu vezi-ţi de treaba ta 
care e în principal să ne dai ultimul semnal şi apoi să faci în aşa 
fel încît ceea ce vom striga noi lumii să nu se piardă în neant... 

-- În neant! Ce vorbe ai cu tine. Eşti sigur că nu ai vreun modul 
plasat pe undeva? îl tachină Linda. 


Ne feream adeseori de cuvinte. Reţinerea lui Igor, care era 
perceput de toată lumea ca fiind liderul grupului nostru, în ciuda 
faptului că era cel mai tînăr dintre noi, ne făcea să ne temperăm 
atunci cînd ar fi trebuit să vorbim despre idealuri. Singurele ocazii 
în care nici măcar el nu se putea abţine erau însă momentele în 
care vorbeam de NanoSan şi de felul în care schimba el lumea. 
Cînd îl vedeam cu cîtă furie luptă împotriva zonelor închise din 
jurul generatoarelor de cîmp NanoSan şi cît de multă patimă 
punea în argumentele sale, ştiam cu toţii de ce facem ceea ce 
facem. 

Părerile sale nu-l împiedicaseră însă să ne impună să ne plătim 
cotizaţiile la NanoSan şi să ne lăsăm uneori noaptea pradă 
gîndului ciudat că nişte microroboţi ne cutreieră corpul şi schimbă 
informaţii cu o celulă zonală care îi instruieşte ce să facă pentru 
ca, împotriva naturii, să ne trezim dimineaţa mai sănătoşi decît ne 
culcaserăm seara. "Trebuie să luptăm de pe picior de egalitate" 
zicea Igor tututor celor care îl întrebau dacă nu era un fel de 
contradicţie între ceea ce ne punea să facem şi ceea ce ne repeta 
la întrunirile secrete. 

Semnalul m-a luat prin surprindere. Comul a început să bipăie 
şi ecranul a devenit roşu incandescent. Mi-am opintit spatele şi 
am aruncat în lături capacul criptei, sărind direct în picioare. Am 
aterizat în siguranţă pe aleea pietruită care arăta exact aşa cum 
mi-o imaginasem. În stînga stringeam deja mînerul sabiei, în timp 
ce cu dreapta am aruncat pe mormîntul în care stătea Netzky 
explozibilul perfect cîntărit, care, exact aşa după cum ne 
aşteptam, făcu o gaură potrivită. Perfect sincronizat, Netzky ieşi şi 
el din mormiînt şi începu să tragă în toate direcţiile cu armele sale 
magnetice, urmărind să dezactiveze implanturile şi dispozitivele 
magnetice ale eventualilor paznici. În buimăceala generală nimeni 
nu îi dădu atenţie Lindei, care ieşise din micuța casă mortuară în 
care se adăpostise cu două zile în urmă şi începuse să lanseze 
proiectile încărcate cu neuroleptice. 

M-am lansat spre dric, înaintarea fiindu-mi favorizată şi de 
intrarea droizilor de holoviziune în modulul de reportaj. Igor 
mizase pe dorinţa lor de a-mi lua cîteva prim-planuri. În doar 
cîteva secunde în faţa mea se strinsese un adevărat zid de droizi, 
care mă preceda cu doar doi metri, dărimînd totul în cale, inclusiv 
pe aceia care încercau să mă oprească. 


Ajunsesem la doar cîţiva metri de automobilul negru cînd mi 
se păru că întreg universul se scurge pe lîngă mine. De parcă s-ar 
fi materializat acolo, în jurul dricului apărură cel puţin douăzeci de 
oameni înarmaţi, dotați cu echipamente dintre cele mai ciudate. 
Doi dintre ei se prăbuşiră imediat, probabil doboriţi de Diana, dar 
ceilalţi se postară calmi în formaţie de luptă şi atacară. 

Primul căzut fu Netzky. Din motive pe care nu le înţelegeam, 
pulsurile sale magnetice nu afectau funcţionarea costumelor, 
ceea ce l-a lăsat practic fără apărare. Am văzut cu coada ochiului 
cum a căzut ca secerat, dar am păstrat impresia că e în viaţă. 
Linda a reuşit să doboare doi oponenți, găsindu-le pielea cu 
săgețile ei otrăvite, dar răcnetul gilgiit pe care l-am auzit imediat 
după aceea venind dinspre ea m-a făcut să mă gindesc la ceea ce 
era mai rău. 

M-am oprit, conştient că lupta era pierdută. Am realizat ca Igor 
avusese dreptate, că maşina aceea părea un dric dar era de fapt 
un vehicul care putea masca un dispozitiv militar de invizibilitate 
parţială, care funcţiona ca o lentilă gigantică pentru undele 
electromagnetice, făcînd ca unele obiecte din jurul său să devină 
imposibil de văzut. Cine putea folosi un asemenea dispozitiv 
împotriva unei bande de puştani cum eram noi consideraţi se 
pregătise îndelung... 

De la volanul maşinii cobori un ins îmbrăcat cu haine simple, 
ce aduceau aminte de uniformele de pe vremuri. Il cunoşteam. 
Era un faimos partizan al DemnNet şi NanoSan. 

- Opreşte-te! Ai demonstrat deja lumii cît de jalnici şi de lipsiţi 
de scrupule sînteţi. 

Vorbea pentru camerele de luat vederi care continuau să-şi 
facă treaba cu asiduitate. 

- Am bănuit demult că veţi folosi înmormiîntarea lui Mansell 
pentru a demonstra ceva. Dariată că nu aveţi ce! 

Am plecat ochii în pămînt şi l-am întrebat fără să-l privesc: 

- Dar voi ce demonstraţi? 

- Ce demonstrăm? In primul rînd că toţi aceia care se opun 
fără argumente ordinii noastre sfirşesc prin a se manifesta violent. 
Şi mai arăt milioanelor de oameni care vor vedea înregistrarea 
asta că dacă lărgirea atribuţiilor NanoSan ar fi fost aprobată mai 
demult, am fi putut preveni un asemenea atac! 

Am ridicat mirat din sprîncene. 


- Te strimbi degeaba. Monitorizarea stărilor emoţionale şi 
semnalul de avertizare cînd agresivitatea creşte peste o anumită 
limită sînt absolut justificate şi nu reprezintă nicicum o îngrădire a 
persoanei. Existenţa voastră o dovedeşte pe deplin... Dacă 
NanoSan ar fi avut acces din timp la datele voastre biometrice, 
am fi putut să contracarăm din timp acţiunea voastră. La fel ca şi 
toate crimele, violurile şi chiar furturile din spaţiul Demnet... 

- Şi ar trebui de acum înainte să cerem voie de la ceilalţi că să 
ne enervăm? i-am zis printre dinţi. 

- Încerci zadarnic să prezinţi o viziune strimbă despre 
NanoSan! E limpede acum că tot ceea ce spui e numai 
propagandă. Pune sabia aceea jos şi lasă-te imobilizat. Nu vrem 
să îţi pricinuim vreun rău. Vei fi judecat în mod cinstit de un 
Onorabil de pe orbită şi... 

- Şi crezi că ai izbîndit? am zis, ridicîndu-mi ochii în căutarea 
privirii sale. 

- Da. Sînt sigur de asta. Nu numai că am demascat caracterul 
decadent şi periculos al refuzului de a utiliza la maximum 
standardul modificărilor obligatorii, dar am zădărnicit şi încercarea 
voastră de a transforma trupul unui inadaptat într-un fel de izvor 
de moaşte şi de dezinformări. 

- Chiar nu îţi dai seama că oamenii îşi vor da seama că l-aţi 
manipulat pe bietul Mansell pînă a renunţat la convingerile lui de- 
o viaţă? 

- Noi nu mintim, băiete. Nu avem de ce... Noi sîntem vocea 
unei majorităţi covirşitoare. Pur şi simplu nu avem pe cine să mai 
convingem! 

- Şi atunci de ce aţi organizat toată reprezentaţia asta? 

- Orice sistem are nevoie de confirmările sale, zimbi celălalt. 

- lar voi căutaţi acum confirmarea faptului că îmbunătățirile 
care vă depărtează de condiţia umană... 

- O îmbunătăţesc... 

- Depărtiîndu-vă de ea... Credeţi că aţi izbîndit în primul rînd 
datorită faptului că ne sînteţi fizic superiori? 

- Desigur! În plus, pentru un om nou, pentru un om modificat, 
violenţa nu-şi mai are sens. Tot ceea ce se putea obţine pe 
vremuri prin confruntare astăzi poate fi rezultatul unei consultări. 
În ziua în care DemNetul va deveni... 

- Tu n-ai să apuci ziua aceea! am zimbit subţire. 

- Ameninţările chiar că nu-şi au rostul. 


- Asta rămîne de văzut... 

Am început să strig. Cu doar citeva zile în urmă epuizasem 
pentru un singur implant toate punctele de îmbunătăţire care îmi 
erau legal disponibile. Medicii se miraseră, dar le spusesem că în 
slujba mea de la liftul spaţial, o voce extrem de puternică putea fi 
de mare ajutor în cazul accidentelor sau a situaţiilor limită. Fiindcă 
eram oricum extrem de aproape de minimul dincolo de care ni se 
permitea să nu apelăm la măsuri de îmbunătăţire, am sfîrşit prin a 
avea probabil cea mai puternică voce de pe Pămînt. 

Strigătul meu depăşea limita la care putea fi suportat. Soldaţii 
s-au chircit şi geamurile dricului s-au pulverizat instantaneu. 
Răcnind din toate puterile m-am năpustit asupra lor şi, cînd aerul 
din plămîni mi s-a terminat îi doborisem aproape pe toţi, profitînd 
de incapacitatea lor de a reacţiona. Ultimii doi m-au imobilizat 
însă cu electroşocuri. Ultima imagine de care îmi aduc aminte 
este cea a firişoarelor de sînge care li se scurgeau din urechi. 
Ultimul sentiment? Părerea de rău că nu am ajuns să deschid 
capacul sicriului pentru a vedea dacă Mansell era cu adevărat 
înăuntru. 

Sala de judecată era mobilată cu austeritatea care 
caracterizase primele etape de colonizare a orbitei. Fiindcă era 
construită pe un cilindru relativ îngust, Tribunalul nu beneficia de 
o gravitație de un g, ceea ce ne făcea să ne simţim mai uşori 
decît ar fi trebuit. Lejeritatea asta ne influenţa şi starea de spirit. 

Citisem multe despre Judecători, îi ştiam pe nume pe toţi opt, 
dar nu mă aşteptasem niciodată ca faptele mele să fie cîntărite 
de un om care nu se supunea în mod evident cutumelor 
îmbunătăţirilor. Herbert Varley îmbătrînea în mod evident şi avea 
un uşor tremur al miinii stîngi, care nu putea fi cauzat decit de o 
afecţiune neurologică. 

- Ce să fac eu cu voi, măi copii? se întrebă el privindu-ne cu 
ochi umezi şi fără să îşi poată înfrina o geană de zîmbet. 

Am dat să deschid gura, dar m-a oprit cu un gest. 

- Te previn că asupra ta e îndreptată o armă, comandată dintr- 
o incintă separată de această sală. Dacă încerci să strigi, judecata 
se va termina repede. 

- Nu aveam de gind să vă atac. Nu ştiu ce să cred despre 
instituţia pe care o reprezentaţi şi de aceea... 


- Cu alte cuvinte, nu mă consideri îndeajuns de interesant ca 
să-ţi provoc vreo emoție? hohoti Varley. 

- Da. Se poate spune şi aşa, am aprobat eu sumeţindu-mi 
bărbia. 

- Eşti un băiat curajos. 

In cazul acela curajul meu, atita cît va fi fost el, era folosit în 
mod prostesc. Justiţia în spaţiul Demnet era minunat de simplă. 
Pur şi simplu, criminalitatea era atit de redusă încît aplicarea 
pedepselor fusese delegată către opt judecători, aflaţi toţi pe 
orbită, şi care erau dincolo de orice posibilitate de influențare 
terestră. Ei nu puteau avea nici o legătură cu vreo putere din 
DemNet fiindcă acceptaseră să nu-şi mai părăsească niciodată 
capsulele de pe orbită. Erau un fel de prizonieri de lux şi fiecare îşi 
avea propriile motivații pentru a accepta o asemenea situaţie. Cei 
mai mulţi erau însă seduşi de posibilitatea de a fi Dumnezeu. 

Judecata era dreaptă fiindcă pedepsele pe care le dădeau erau 
apoi procesate de un computer legat la baza legislativă a 
DemnNet. Dacă sentinţa trecea de toate filtrele legislative, ea era 
aplicată pe loc de personalul auxiliar al Tribunalului. Herbert 
Varleu era însă renumit pentru încercările sale de a da pedepse 
"creative", care să aibă maximum de efect psihologic asupra celor 
care comiseseră delicte. De multe ori aplica legea Talionului, dar 
chiar şi atunci cînd nu o făcea era extrem de inventiv. 

- Tu nu eşti interesant, zise el privind spre Netzky. Avînd în 
vedere că nu ai ucis pe nimeni, sentinţa mea pentru tine e 
domiciliul forţat în Chabilla pentru tot restul vieţii. Dacă părăseşti 
colonia lunară poţi fi ucis pe loc. Autorităţile de acolo sînt însă 
libere să îţi insereze şi un cip de proximitate. 

Cu tine, fetiţă, lucrurile sînt mai complicate, se întoarse 
judecătorul spre Linda. Ai ucis doi oameni... În mod normal 
pedeapsa ta ar trebui să fie moartea. Şi aşa va şi fi. Numai că ar fi 
prea simplu să mori imediat. Am decis să-ţi eliminăm toate 
implanturile şi să te supunem la un tratament de îmbătrînire 
rapidă. Din acelea care se aplica de obicei pentru maturarea 
clonelor... dacă tot vrei să savurezi bătrineţea, mă gîndesc că vei 
fi extrem de mulţumită să o trăieşti în ritm accelerat. 

Ca şi cum şedinţa s-ar fi desfăşurat după un scenariu bine 
scris, în sală au pătruns patru gărzi care i-au luat pe prietenii mei, 
lăsîndu-mă singur cu Herbert Varley. 


- Din două motive e minunată tinereţea, zise el aşezindu-se cu 
un oftat. 

- Aveţi de gînd să mă pedepsiţi printr-o predică? 

- Nu. Nicidecum, |n cazul tău sentinţa nu poate fi decit 
moartea. Ai ucis paisprezece oameni... 

A spus aceste vorbe cu o mare uşurinţă, fără ca pe chipul său 
să se citească vreo emoție. Mă aşteptam la o asemenea sentinţă 
încă de cînd articulasem pe Pămînt primele sunete, dar rostirea ei 
nu mă putea lăsa fără reacţie. Am înghiţit în sec. 

- Vreau însă să te las să-mi explici de ce ai făcut asta. 

- Ca mai apoi să difuzaţi mărturia mea ca exemplu negativ, 
antisocial? 

- Nu fi prost! Obiectivitatea mea e singurul lucru de valoare pe 
care îl ai în acest moment. N-o irosi! lar dacă îmi spui ceea ce aş 
dori să aud, poate că am şi alte gînduri... 

Şi apoi m-a privit cu blindeţe, făcîndu-mă să îmi dau seama 
cîtă dreptate avea şi, prin cine ştie ce mecanism bizar, 
revărsîndu-mi în memorie zecile de ore de discuţii cu Igor Lemme. 
l-am vorbit mai bine de două ore despre îndoielile mele, despre 
modul în care oamenii îl abandonaseră pe Dumnezeu imediat ce | 
se putuseră substitui, despre credinţa mea fermă că omenirea nu 
se poate conduce după democraţia electronică în care erau 
consultaţi toţi cetăţenii, despre stagnarea care avea să urmeze 
acestei democraţii duse la extrem. l-am vorbit despre credinţa 
mea că nu poţi trăi cu adevărat decit dacă sfirşeşti prin a muri, 
ceea ce nu se prea mai întîmpla pe Pămînt, unde viaţa putea fi 
prelungită peste limite acceptabile. l-am spus şi despre libertatea 
de a face greşeli. l-am prezis că o societate fără prădători se va 
transforma într-o masă amorfă de fiinţe care vor judeca prin 
prisma îngustă a propriei securităţi meschine. Şi am încheiat 
spunîndu-i că am uitat să privim cu speranţă piînzele întinse ale 
corăbiilor. 

Tăcerea care a urmat a fost cea mai apăsătoarea din viaţa 
mea. 

- Ştim amîndoi că gîndurile astea nu-ţi aparţin. Şi că nu le-ai 
desprins nici din poeziile lui Mansell. 

N-am spus nimic, preferînd să îmi ascund privirea. 

- A mai fost cineva cu voi. Şi nu o am în vedere pe nebuna 
aceea doborită pe acoperiş. 

M-am încăpăţinat să nu zic nimic. 


- Mi-ar fi foarte simplu să descopăr cine ţi-a vorbit atît de 
însufleţit despre viitorul omenirii... 

Aşa era, dar nu i-am dat satisfacția de a-l aproba. 

- Nu am însă nici un interes să o fac. Nici nu e treaba mea şi, 
în plus, a urmări dezvoltarea şi activitatea unui asemenea ideolog 
va fi o distracţie cum puţine sînt altele aici pe orbită... 

- Nu înţeleg. Ce îmi propuneţi... 

- E greu să faci dreptate atita vreme cit răul se îngustează 
permanent. Rişti să dai o atenţie prea mare fleacurilor, ajungi să 
exagerezi. Viziunea ta ne-ar putea ajuta... 

e © o 

Deîndată ce voi termina de dictat toate astea, aprozii mă vor 
conduce în sas şi mă vor sili să păşesc în spaţiul liber. Judecătorul 
a glumit, spunîndu-mi că strigătul meu de moarte nu va fi auzit de 
nimeni. Nu am povestit întîmplător ceea ce mi s-a întîmplat în 
ultimele zile. Igor, dacă asculţi înregistrarea asta ştii că vine de la 
mine. Libertatea ta a fost preţul pe care i l-am cerut în schimbul 
mărturisirii mele complete. Mi-a promis că nu te va denunța. Nu 
am motive să-l cred, dar e la fel de adevărat că, dacă ar dori să te 
urmărească, ar putea să o facă oricum. Se poate să fi greşit... 

Mă duc, Igor într-un mormînt din care, într-o zi, mă voi întoarce 
Înger, purtînd pe aripile mele binecuvîntarea unei ultime 
mărturisiri. Probabil că nu înţelegi cine ştie ce în bălmăjelile mele, 
dar e esenţial pentru mine acum să cred că moartea mea are un 
sens. E esenţial să ştiu că, păşind în spaţiu mă asigur că cineva va 
mai putea rosti încă o dată: Îngeri, ieşiţi din morminte. 


